Pandemie het afbakening vertraag, hoor komitee | Netwerk24
Deur Sarel van der Walt 18 Augustus 2020 14:26
Weens die Covid-19-pandemie sal die onafhanklike munisipale afbakeningsraad nou eers in November sy verslag oor die wyke vir volgende jaar se plaaslike verkiesing aan die Verkiesingskommissie (OVK) kan oorhandig.
Muthotho Sigidi, hoof van die afbakeningsraad, het Dinsdagoggend op 'n aanlyn vergadering van die parlementêre portefeuljekomitee oor binnelandse sake gesê die plan was aanvanklik om dit vandeesmaand nog te doen.
Die verkiesing kan kragtens die wet nie later as 24 Augustus 2021 plaasvind nie. Die vorige plaaslike verkiesing was in Augustus 2016.
Die raad sê sy werksaamhede moes noodgedwonge aangepas word toe pres. Cyril Ramaphosa die nasionale ramptoestand weens die pandemie op 23 Maart afgekondig het.
In daardie stadium het die afbakeningsraad – wat die grense van wyke in samewerking met munisipaliteite bepaal – nog net munisipaliteite in vier van die nege provinsies, die Oos-Kaap, Mpumalanga, KwaZulu-Natal en die Wes-Kaap gekonsulteer.
Uit die 213 munisipaliteite in die land is tegniese konsultasie oor die afbakening met 109 afgehandel.
"In daardie stadium was Ekurhuleni-metro die enigste munisipaliteit in Gauteng wat gekonsulteer is," het Sigidi aan die vergadering gesê.
Openbare konsultasies het in Februarie begin. Gesprekke word nou aanlyn met die oorblywende 104 munisipaliteite gedoen.
Die afbakeningsproses het in 2018 begin. Wanneer die grense van die 2 321 wyke landwyd in November aan die OVK oorhandig is, kan dié organisasie met die voorbereidings vir die verkiesing begin.
In daardie stadium was Ekurhuleni-metro die enigste munisipaliteit in Gauteng wat gekonsulteer is.
Sigidi sê die afbakeningsraad glo hy sal gereed wees om die verslag teen November in te dien.
Die komitee het ook by dr. Aaron Motsoaledi, minister van binnelandse sake, gehoor voorleggings oor wysigings aan die Kieswet is reeds aan die kabinet gedoen.
Dié wysings moet gedoen word nadat die konstitusionele hof in Junie beslis het sekere dele van die Kieswet is ongrondwetlik omdat daar nie voorsiening gemaak word vir onafhanklike kandidate om aan die nasionale en provinsiale verkiesings deel te neem nie.
Die hof het die parlement twee jaar tyd gegee om die wet te wysig. Die volgende algemene en provinsiale verkiesing moet in 2024 gehou word.
Motsoaledi sê 'n interministeriële komitee sal die voorgestelde wysigings vandeesweek op 'n vergadering bespreek. As dit goedgekeur word, sal die proses vir openbare kommentaar begin, voordat die wysigingswetgewing voor die parlement sal dien.